Fl-okkażjoni tal-festa ta' San Kalċidonju, is-Sibt u l-Ħadd, 20 u 21 ta' Lulju 2019, il-Kurja tal-Arċisqof fil-Furjana fetħet il-bibien tagħha għall-pubbliku. Il-viżitaturi setgħu jammiraw l‐arkitettura Barokka u d‐diversi opri tal‐arti li jinsabu fis‐sala tar‐refettorju, fil‐kurituri, fis‐sagristija u fil‐kappella ddedikata lill‐Madonna ta' Manresa fejn hemm ir‐relikwi ta' San Kalċidonju. Ittellghu wkoll preżentazzjonijiet u taħdidiet dwar il-pitturi fil-Kurja u r-restawr li qed isir mal-faċċata, kunċerti fil-bitħa ċentrali u treasure hunt għat-tfal. L-Arċisqof Charles J. Scicluna u l-Isqof Awżiljarju Joseph Galea-Curmi ltaqgħu mal-viżitaturi matul dawn il-jumejn. Għal din l-ewwel open weekend fil-Kurja tal-Arċisqof attendew madwar 1,400 persuna. www.knisja.mt www.knisja.mt/ritratti
Madwar 1,400 persuna jattendu għall-open weekend fil-Kurja tal-Arċisqof